Monument wil kontant uitsny | Netwerk24
Monument wil kontant uitsny
Deur Geraldine Paulsen 20 Junie 2018 11:17
Die Voortrekkermonument in Pretoria. Foto: Johanna van Eeden
Ná aanleiding van die styging in misdaad in Gauteng en die onlangse gewapende roof by die Voortrekkermonument­(VTM)-erfenisterrein, het die VTM-bestuur asook die Monument Restaurant en die geskenkwinkel, De Afrikander Handelshuis, besluit om so gou moontlik stelsels in werking te stel wat die beskikbaarheid van kontant op die terrein tot 'n minimum sal beperk.
Dié besluit is geneem ten einde besoekers en personeel op die terrein sover as moontlik te beveilig.
Die VTM is 'n verklaarde Graad 1- Nasionale Erfenisterrein, en word deur mense van regoor die wêreld besoek.
Volgens Cecilia Kruger, besturende direkteur, sal besoekers wat slegs kontant tot hulle beskikking het, beslis nie weggewys word nie, maar die VTM versoek dat besoekers dit oorweeg om eerder met debiet- of kredietkaarte te betaal of om vooraf kaartjies aanlyn te koop.
Die VTM gebruik reeds geruime tyd 'n aanlyn besprekingsfasiliteit waar toegangskaartjies te koop is: tixsa.co.za. Kopers op tixsa kan nou met 'n EFT aanlyn betaal. Kaartjies kan ook op die VTM se webtuiste vtm.org.za gekoop word.